|  |
| --- |
| **СМЕРНИЦЕ ЗА ПОДНОШЕЊЕ ПРИЈАВА****ЗА****ПАКЕТ ПОДРШКЕ ЗА УНАПРЕЂЕЊЕ АДМИНИСТРАТИВНЕ ЕФИКАСНОСТИ И ДЕЛОТВОРНОСТИ****(референтни број позива ПП-01/2023)** |

*У овом документу (Смернице* *за подношење пријава) дата су упутства за градове, општине и градске општине који се пријављују за Пакет подршке за унапређење административне ефикасности и делотворности на локалном нивоу (у даљем тексту: Пакет подршке). Смернице садрже информације у вези са општим условима за подношење пријава, информације о начину попуњавања Пријавног формулара за пакет подршке, као и информације o критеријумима и поступку доделе пакета подршке.*

1. **УВОД**

Позив за подношење пријава за пакет подршке за унапређење административне ефикасности и делотворности на локалном нивоу објављен је у оквиру пројекта **„Унапређење примене принципа доброг управљања у локалним самоуправама“** који спроводи Стална конференција градова и општина – Савез градова и општина Србије (у даљем тексту: СКГО) у оквиру програма „**ПРО - Локално управљање за људе и природу“**, који заједнички спроводе агенције Уједињених нација у Србији - УНОПС, УНИЦЕФ, УНФПА и УНЕП, у сарадњи са Владом Републике Србије и уз финансијску подршку Владе Швајцарске.

Пројекат „Унапређење примене принципа доброг управљања у локалним самоуправама“ настоји да обезбеди подршку јединицама локалне самоуправе (у даљем тексту: ЈЛС) у јачању капацитета потребних за усвајање и примену принципа доброг управљања (владавина права, одговорност, ефикасност, делотворност, транспарентност, партиципација), у свакодневној пракси у циљу професионализације и модернизације рада локалне самоуправе.

Стратегијом реформе јавне управе и акционим плановима за њено спровођење, између осталог обухваћено је и јачање капацитета градова и општина за ефикасно спровођење јавних послова и процедура уз примену принципа добре управе, као и реформа административних процедура и стандардизација административног поступања у циљу унапређења административне ефикасности и делотворности на локалном нивоу. Такође, Закон о општем управном поступку и Закон о електронској управи успостављају нова начела и правила административног поступања која изискују одговарајућа процедурална, организациона и инфраструктурна унапређења у локалним самоуправама. Закон о регистру административних поступака обавезујe јединице локалне самоуправе да унесу кључне информације о поступцима које спроводе ради обезбеђивања транспарентности рада и ефективности/делотворности поступака намењених грађанима и привреди.

Пакет подршке за градове, општине и градске општине у области административне ефикасности и делотворности креиран је управо у циљу стручне подршке локалним самоуправама у остварењу предметних циљева и законских обавеза.

1. **ОПШТИ УСЛОВИ ПОДНОШЕЊА ПРИЈАВА**
	1. **Право на учешће у позиву**

Право на учешће у позиву за подношење пријава за Пакет подршке за унапређење административне ефикасности и делотворности на локалном нивоу имају све јединице **локалне самоуправе (градови и општине) укључујући и градске општине** у Републици Србији **изузев следећих 28 локалних самоуправа**: Бачки Петровац, Бечеј, Бела Паланка, Владичин Хан, Врбас, Врање, Врњачка Бања, Крагујевац, Крушевац, Лајковац, Лесковац, Лозница, Мали Зворник, Медвеђа, Ниш, Нова Варош, Пирот, Пландиште, Пожаревац, Рача, Свилајнац, Сомбор, Сремска Митровица, Суботица, Трговиште, Чачак, Шабац, Ужице[[1]](#footnote-2).

Заинтересовани градови, општине и градске општине пријаве подносе искључиво самостално и не могу подносити пријаве у партнерству са другим градовима и општинама.

Локалне самоуправе које се пријављују за Пакет подршке унапређење административне ефикасности и делотворности на локалном нивоу могу да се (у складу са правом на учешће у позиву, дефинисаним у одговарајућим Смерницама за подношење пријава) пријаве и за Пакет подршке за унапређење грађанског учешћа и транспарентности на локалном нивоу (реф. бр. ПП-02/2023) и за Пакет подршке за унапређење одговорности и спречавања корупције на локалном нивоу (реф. бр. ПП-03/2023)[[2]](#footnote-3), али **им може бити додељен само један пакет подршке.**

* 1. **Опис пакета подршке за унапређење административне ефикасности и делотворности на локалном нивоу**

У оквиру овог позива, кроз пакет подршке за унапређење административне ефикасности и делотворности на локалном нивоу биће подржано **укупно пет (5) локалних самоуправа.**

Индикативни временски оквир за спровођење пакета подршке је **јануар 2024. године - јануар 2025. године.**

Пакет подршке **подразумева пружање експертске подршке и стручног знања** у области административне ефикасности и делотворности, у првом реду пописа, праћења и стандардизације административних поступака и процеса, укључујући и вођење евиденција, извештавања и ажурирања, унапређења знања и поступања у складу са Законом о општем управном поступку, Законом о регистру админстративних поступака, Законом о електронској управи и Уредбом о канцеларијском пословању.

Подршка подразумева развој процедура, прилагођавање и примену модела административних поступака, као и модела одлука, смерница и слично. Такође, експерти ће пружати подршку ради успостављања јединствених управних места, у форми обука, менторског рада и друге видове саветодавне подршке.

Кроз пакет подршке се не обезбеђује било какав вид финансијске подршке.

За реализацију пакета подршке опредељено је **од 40 до 50 експертских дана** за сваку од одабраних локалних самоуправа у зависности од конкретне процене обима потреба за стручном подршком.

СКГО са сваком изабраном ЛС потписује Меморандум о сарадњи, којим се дефинишу сви релевантни елементи сарадње, укључујући области и обим експертске помоћи, период реализације и слично.

* 1. **Структура пакета подршке**

**Пакет подршке** састоји се из четири (4) области које ће се спроводити у свакој локалној самоуправи којој је одобрена реализација пакета подршке, с тим што ће се обим експертске подршке прилагодити околностима, потребама и капацитетима сваке појединачне локалне самоуправе.

**Пакет подршке обухвата следећих четири (4) области интервенције:**

1. **ИЗРАДА ПОЧЕТНЕ ПРОЦЕНЕ КАПАЦИТЕТА И ПРОЦЕСА** унутар локалне самоуправе, кроз структурирану листу питања и разговоре са руководиоцима у општини, граду или градској општини, као и резултата добијених на основу попуњеног СКГО Индекса добре управе на локалном нивоу у области административне ефикасности и делотворности. Почетна процена капацитета и процеса ће представљати полазну основу за израду препорука за унапређење и детаљног акционог плана реализације пакета подршке, који ће бити формулисани у договору са локалном самоуправом.
2. **УНАПРЕЂЕЊЕ ЕФИКАСНОСТИ И ДЕЛОТВОРНОСТИ СТАНДАРДИЗАЦИЈОМ АДМИНИСТРАТИВНИХ ПОСТУПАКА И ПРОЦЕСА** кроз: прилагођавање административног поступања у складу са моделима административних поступака и захтевима прописаним Законом о регистру административних поступака; оптимизацију радних процеса; унапређење вођења евиденција; праћење рокова у поступању, укључујући и нове институте Закона о општем управном поступку (приговор, одговор на жалбу и слично); подршка увођењу и вођењу електронске базе/листе поступака и канцеларијског поступања; унапређење транспарентности и информисаности странака и грађана у односу на административне поступке који се спроводе у локалној самоуправи; унапређење знања и рада запослених у инфо центру/услужном центру и слично.
3. **УНАПРЕЂЕЊЕ ЗНАЊА И ПОДРШКА ОРГАНИЗАЦИОНОМ РАЗВОЈУ РАДИ ПУНЕ ПРИМЕНЕ ЗАКОНА О ОПШТЕМ УПРАВНОМ ПОСТУПКУ, ЗАКОНА О ЕЛЕКТРОНСКОЈ УПРАВИ, УРЕДБЕ О КАНЦЕЛАРИЈСКОМ ПОСЛОВАЊУ и ЗАКОНА О РЕГИСТРУ АДМИНИСТРАТИВНИХ ПОСТУПАКА**, који обухвата обуке у вези са новим законским оквиром, подршку организационим променама потребним за спровођење закона, укључујући и унапређење интерне и екстерне комуникације запослених.
4. **ПОДРШКА ОРГАНИЗАЦИОНОМ РАЗВОЈУ ЗА УСПОСТАВЉАЊЕ/УНАПРЕЂЕЊЕ ЈЕДИНСТВЕНОГ УПРАВНОГ МЕСТА (ЈУМ)**, кроз индентификацију могућих поступака и органа чије поступање би могло да се обухвати организовањем јединственог управног места у оквиру локалне самоуправе, укључујући и предлог одлуке о успостављању ЈУМ-а, предлог споразума о сарадњи и процедура за комуникацију и размену података/документације са другим органима, као и организовање обуке и пружање других видова саветодавне подршке за успостављање ЈУМ-а, укључујући и прилагођавање процедура тестираним моделима.

**Пријава за пакет подршке подразумева спремност да се ради на унапређењу сва четири сегмената пакета,** па селекција тема, односно области у овом случају није могућа.

Критеријуми описани у пријави оцениће спремност да се реализују пакети као и капацитет да се промене у овим областима учине одрживим.

Истовремено, процењени дани за пружање експертске помоћи представљају оквирни број, који је подложан променама у складу са потребама и обимом задатака/послова које обављају експерти у свакој појединачној јединици локалне самоуправе.

1. **НАЧИН ПОДНОШЕЊА ПРИЈАВА ЗА ДОДЕЛУ ПАКЕТА ПОДРШКЕ**

Документацију за подношење пријава за доделу пакета подршке чине:

1. **Пријавни формулар за пакет подршке** (попуњен, потписан и печатиран од стране градоначелника/председника општине/председника привременог органа и начелника управе на прописаном обрасцу).
2. **Изјава о избору пакета подршке и редоследу приоритета за доделу пакета подршке** (потписана и печатирана од стране градоначелника/председника општине/председника привременог органа на меморандуму града/општине/градске општине).

Наведени обрасци (Пријавни формулар за пакет подршке и Изјава о избору пакета подршке и редоследу приоритета за доделу пакета подршке) се могу преузети са интернет презентације СКГО на следећем линку: <http://skgo.org/konkursi/detaljno/361/javni-poziv-za-dodelu-paketa-podrske-lokalnim-samoupravama-za-unapredjenje-principa-dobrog-upravljanja-na-lokalnom-nivou>.

Документацију за подношење пријава (попуњену и потписану) потребно је доставити у папирном облику у три (3) примерка (један оригинал и две копије) у А4 формату у запечаћеној коверти са јасном назнаком: “Пријава за пакет подршке за унапређење административне ефикасности и делотворности на локалном нивоу”.

Пријаве се достављају препорученом поштом, курирском службом или лично на следећу адресу:

Анита Ратковић

Стална конференција градова и општина – Савез градова и општина Србије

Македонска 22/VIII

11 000 Београд

Пријаве послате на било који други начин биће аутоматски одбачене.

Крајњи рок за достављање пријава је **22. јануар 2024. године до 16 часова.**

Пријаве се подносе на српском језику.

**Неблаговремене и непотпуне пријаве неће се узети у разматрање.**

1. **УПУТСТВО ЗА ПОПУЊАВАЊЕ ПРИЈАВНОГ ФОРМУЛАРА**

Пријавни формулар за Пакет подршке за унапређење административне ефикасности и делотворности на локалном нивоу је **обавезан део документације** за подношење пријава.

Пријавни формулар састоји се из четири (4) дела.

**Први део: ОПШТИ ПОДАЦИ** представљају контакт податке о општини/граду/градској општини који се пријављује за пакет подршке за унапређење административне ефикасности и делотворности на локалном нивоу.

**Други део: ПОДАЦИ О КОНТАКТ ОСОБИ ЗА КОМУНИКАЦИЈУ И КООРДИНАЦИЈУ У ОКВИРУ ПАКЕТА ПОДРШКЕ** представљају податке о контакт особи овлашћенoj за комуникацију са СКГО у периоду трајања јавног позива и евалуације поднетих пријава.

**Трећи део: ПОДАЦИ О ЛОКАЛНОЈ САМОУПРАВИ РЕЛЕВАНТНИ ЗА ПРЕДМЕТ ПОДРШКЕ** представљају обавезни део пријаве ради пружања неопходних информација о актуелном стању и условима у којима ЛС и запослени поступају. Ови подаци су неопходни за разматрање пријаве, те је нужно дати одговарајуће информације. Важно је истаћи да ови подаци не представљају критеријуме на основу којих се бодује пријава, односно доноси одлука о избору ЛС. Ипак, уколико изостану, евалуациона комисија може одлучити да такву пријаву не узме у разматрање услед недостатка информација потребних за одлучивање.

**Четврти део: РАЗЛОЗИ ЗА ПРИЈАВЉИВАЊЕ ЗА ПАКЕТ ПОДРШКЕ** представља део пријаве који се попуњава и бодује на начин како је то приказано у табели у Смерницама за подношење пријава. У питању су одговори на питања који треба да дају реалну слику о тренутном стању у вашој локалној самоуправи и релевантности подршке за коју се пријављујете, као и очекивањима и мотивисаности запослених и руководства да спроведу пакет подршке у свим предвиђеним областима. Истовремено, потребно је, што је прецизније могуће, описати механизме и начине којим ће постигнути резултати (заједнички усвојени предлози у форми аката, смерница, препорука и слично, као и унапређена знања) постати део редовног поступања/процедура ЛС, тј. одрживи. Изостављени одговори на поједина питања у овом делу пријавног формулара бодоваће се са нула поена а евалуациона комисија може одлучити да такву пријаву не узме у разматрање услед недостатка информација потребних за одлучивање.

1. **УПУТСТВО ЗА ПОПУЊАВАЊЕ ИЗЈАВЕ О ИЗБОРУ ПАКЕТА ПОДРШКЕ И РЕДОСЛЕДУ ПРИОРИТЕТА ЗА ДОДЕЛУ ПАКЕТА ПОДРШКЕ**

У формулару су наведена три пакета подршке за које град, општина или градска општина може да се пријави у оквиру јавног позива[[3]](#footnote-4) који је објавила СКГО, а то су:

а) Пакет подршке за унапређење административне ефикасности и делотворности на локалном нивоу

б) Пакет подршке за унапређење грађанског учешћа и транспарентности на локалном нивоу

в) Пакет подршке за унапређење одговорности и спречавања корупције на локалном нивоу

Град или општина може да се определи да конкурише за један, два или сва три пакета подршке што потврђује заокруживањем слова (а) и/или (б) и/или (в) испред назива пакета подршке за који(е) ће поднети пријаву.

Градске општине могу да конкуришу искључиво за пакет подршке за унапређење административне ефикасности и делотворности и за пакет подршке за унапређење грађанског учешћа и транспарентности на локалном нивоу.

Будући да, према условима јавног позива, једној локалној самоуправи може бити одобрена реализација само једног пакета подршке, у случају да се град/општина/градска општина пријављује за сва три пакета подршке или два пакета подршке неопходно је да одреди редослед приоритета за доделу пакета подршке уносећи цифре 1, 2 или 3 односно 1 или 2 у предвиђену колону у табели Изјаве, за оне пакете за које се пријављује, при чему 1 представља највећи приоритет.

Изјава о избору пакета подршке и редоследу приоритета за доделу пакета подршке треба да буде потписана и печатирана од стране градоначелника/председника општине/председника привременог органа и поднета на меморандуму града/општине/градске општине.

**Подношење изјаве о избору пакета подршке и редоследу приоритета за доделу пакета подршке је обавезан део документације за подношење пријаве за сваки од пакета подршке за који се ЈЛС пријављује и у склопу пријаве за сваки од пакета за који се конкурише је неопходно поднети идентичну изјаву.**

1. **КРИТЕРИЈУМИ И ПОСТУПАК ДОДЕЛЕ ПАКЕТА ПОДРШКЕ**

У циљу избора пет (5) локалних самоуправа којима ће бити додељен Пакет подршке биће формирана евалуациона комисија, која ће оценити и рангирати поднете пријаве.

Све пријаве које су достављене у року дефинисаном у тачки 3. ових Смерница ће у првом кораку бити провераване у смислу административне усаглашености са условима дефинисаним овим Смерницама.

Административна усаглашеност пријаве са захтевима дефинисаним овим позивом подразумева да је:

* **Пријавни формулар** попуњен у складу са тачком 4. датих Смерницa и достављен према инструкцијама датим у тачки 3. ових Смерница.
* **Изјава о избору пакета подршке и редоследу приоритета за доделу пакета подршке** попуњена у складу са тачком 5. датих Смерница и поднета према инструкцијама датим у тачки 3. ових Смерница.

Евалуациона комисија ће пријаве које су административно усаглашене са захтевима позива оцењивати у складу са следећим критеријумима:

* Релевантност пријаве и очекивани резултати
* Прихватање промена и одрживост
* Мотивисаност и степен укључености циљне групе

Табеларни приказ критеријума за оцењивање је дат у наставку текста:

|  |  |  |
| --- | --- | --- |
| **Критеријуми за оцењивање** | **Макс. бр. бодова** | **Секција у пријавном формулару** |
| **Релевантност пријаве и очекивани резултати** | **45** |  |
| Релевантност аплицирања за одређени вид подршке  | 30 (3x10) | 4.1.1, 4.2.1, 4.3.1 и  |
| Очекивани резултати након реализације пакета | 15(3x5) | 4.1.2, 4.2.2, 4.3.2 и  |
| **Прихватање промена и одрживост** | **15** |  |
| Начин интегрисања промена у поступању запослених и одрживост резултата | 15(3x5) | 4.1.3, 4.2.3, 4.3.3 и  |
| **Мотивисаност и степен укључености циљне групе** | **10** |  |
| Мотивисаност запослених и руководства за евентуалне промене у поступању и начин укључивања запослених и руководства у спровођењу пакета подршке | 10 | 4.4.1 |
| **Укупно**  | **70** |  |

Селекција градова, општина и градских општина вршиће се на основу јединственог рангирања по броју остварених бодова уз уважавање следећих додатних критеријума:

* да најмање једна општина испод 25.000 становника буде корисник Пакета подршке,
* да најмање једна општина изнад 25.000 буде корисник Пакета подршке,
* да најмање један град буде корисник Пакета подршке.

Од наведеног додатног критеријума се може одступити у случају недовољног броја пристиглих пријава из одређене категорије ЈЛС.

У обзир ће бити узете само пријаве које остваре најмање **35 бодова**.

1. **ОБАВЕШТЕЊЕ ПОДНОСИЛАЦА ПРИЈАВА О ИЗБОРУ**

Сви подносиоци пријава, тј. одабране локалне самоуправе, као и локалне самоуправе чије пријаве не буду одабране, биће писаним путем обавештени о резултатима конкурса, на адресу електронске поште контакт особе ЛС, наведене у пријавном формулару, у року од 10 дана од доношења коначне одлуке о одабиру.

1. **ПРОЦЕС УСАГЛАШАВАЊА И ПОТПИСИВАЊЕ МЕМОРАНДУМА О САРАДЊИ**

Подносиоци пријава које буду одабране ће, пре потписивања меморандума о сарадњи са СКГО, уз подршку Пројектног тима приступити усаглашавању својих специфичних потреба са стандардизованим Пакетом подршке који им је додељен (у циљу коначног дефинисања приоритетне врсте и обима експертске подршке која ће им бити додељена). Планирани период процеса усаглашавања је до 30 календарских дана.

Активности на спровођењу пакета почеће одмах по потписивању Меморандума о сарадњи.

1. Наведене локалне самоуправе: (а) су предметни пакет подршке већ спроводиле у оквиру СКГО пројекта „Унапређење административне ефикасности и делотворности на локалном нивоу“ (2017-2020), пројекта „Унапређење доброг урављања на локалном ниову“ (2019-2022) и пројекта „Унапређење квалитета и ефикасности у пружању услуга на локалном нивоу“ (2022-2023) и (б) нису обухваћене овим позивом. [↑](#footnote-ref-2)
2. Ови пакети се такође спроводе у оквиру пројекта „Унапређење примене принципа доброг управљања у локалним самоуправама“ који спроводи СКГО у оквиру програма „**ПРО - Локално управљање за људе и природу“**, који заједнички спроводе агенције Уједињених нација у Србији - УНОПС, УНИЦЕФ, УНФПА и УНЕП, у сарадњи са Владом Републике Србије и уз финансијску подршку Владе Швајцарске. [↑](#footnote-ref-3)
3. <http://skgo.org/konkursi/detaljno/361/javni-poziv-za-dodelu-paketa-podrske-lokalnim-samoupravama-za-unapredjenje-principa-dobrog-upravljanja-na-lokalnom-nivou> [↑](#footnote-ref-4)